Valke: Booysen-sage nog nie verbyJohan Booysen Brig. Hangwani Mulaudzi, woordvoerder van die Valke, het gesê lt.genl. Berning Ntlemeza, hoof van die Valke, neem kennis van die hooggeregshof se beslissing en dat hy sy regsverteenwoordigers opdrag gegee het om die appèlhof te nader. Regter Anton van Zyl het Woensdag in die hooggeregshof in Durban gesê daar is geen vooruitsig van ŉ suksesvolle appèl teen die vroeëre uitspraak nie. Ntlemeza het Booysen op 14 September geskors, kort nadat hy in 2015 as die nasionale hoof van die Valke aangewys is. Booysen is geskors te midde van bewerings van bedrog van meer as R15 000 – ŉ bewering wat deurlopend deur Booysen ontken is. Die Valke se regsverteenwoordiger, William Mokhari, het aangevoer Van Zyl het nie die reg gehad om oor die saak te besluit nie aangesien dit ŉ arbeidsdispuut was en dat Ntlemeza binne sy regte opgetree het om Booysen te skors. Booysen het ná afloop van die saak gesê hy is tevrede met die uitspraak en het verwag dat dit in sy guns sou wees. Ntlemeza het verlede week ŉ nuwe KwaZulu-Natalse hoof vir die Valke aangestel. Op ŉ vraag hieroor het Booysen gesê: “Ek dink nie dit is ŉ probleem vir my nie. Dit is ŉ probleem vir hulle”. Mulaudzi het gesê Booysen sal geskors bly hangende die aansoek in die appèlhof en dat geen verdere navrae hieroor beantwoord sal word nie. Lees alle vorige berigte oor Johan Booysen op Maroela Media.